༄། ། རྡོ་རྗེ་རྒྱལ་མཚན་གྱི་བསྔོ་བའི་སྐོར་དགེ་སློང་རྒྱལ་བ་སེ་སྟོན་ལ་གནང་བ། །  དུས་གསུམ་སངས་རྒྱས་ཐམས་ཅད་ཀྱིས། ། བྱིན་གྱི་བརླབས་པ་འགྲོ་བའི་མགོན། ། རྒྱལ་སྲས་རྡོ་རྗེ་རྒྱལ་མཚན་དང་། ། ཕྱག་འོས་ཀུན་ལ་ཕྱག་འཚལ་ལོ། ། གང་འདི་དུས་གསུམ་རྒྱལ་བའི་གསུང་། ། རྟེན་ཅིང་འབྲེལ་འབྱུང་ཟབ་མོ་འདི། ། བྱས་དང་ཡོད་པར་གྱུར་པ་ཉིད། ། བྱས་པ་ལུགས་ལས་འབྱུང་བ་སྟེ། ། ཡོད་པ་ལུགས་ལས་ལྡོག་པ་འོ། ། དེ་ཡི་ཉམས་ལེན་འདི་ལྟ་སྟེ། ། ལྷན་ཅིག་སྐྱེས་པ་ཡོད་པ་ཡི། ། དགེ་བའི་རྩ་བ་རྟོགས་པ་ལ། ། ཡང་དག་ཤེས་རབ་ཞེས་བྱ་བ། ། ཁམས་དང་གནས་ལུགས་དེ་ཉིད་ལ། ། ལོག་པར་རྟོགས་པའི་བྱེ་བྲག་ནི། ། མུ་སྟེགས་པ་དང་སངས་རྒྱས་པའི། ། ལྟ་བ་གྲུབ་པའི་མཐའ་རྣམས་ཀྱི། ། རྟོག་པ་ཐམས་ཅད་སྤངས་པ་དང་། ། དེ་ཉིད་རྟོགས་པར་གྱུར་པའི་ཐབས། ། རྟོགས་ལྡན་བླ་མ་དམ་པ་ལ། ། ཇི་ལྟར་བསྟེན་པར་བྱ་བ་དང་། ། རྟོགས་པ་མཐོ་དམན་བྱེ་བྲག་གིས། ། ས་དང་ལམ་གྱི་རིམ་པ་ལ། ། ཇི་ལྟར་ཉམས་སུ་བླང་བ་ལ། ། ཕུན་སུམ་ཚོགས་པ་རྣམ་པ་ལྔ། ། ཇི་ལྟར་ཉམས་སུ་བླངས་པ་ཡིས། ། མཐར་ཐུག་ཆོས་སྐུ་ཐོབ་འགྱུར་ན། ། ཆུ་ཁམས་གསེར་དང་ནམ་མཁའ་བཞིན། ། དག་པ་རྣམས་ཀྱིས་དག་པ་ཡི། ། ཡོད་པའི་དགེ་བའི་རྩ་བ་ཡི། ། རྒྱུ་ལམ་འབྲས་བུ་ཐམས་ཅད་ཀྱི། ། ཚུལ་ལུགས་སྟོན་པས་བསྟན་པ་འོ། ། བྱས་པ་བྱས་ལ་མི་རྟག་ཉིད། ། དགེ་དང་མི་དགེ་གང་ཡང་རུང་། ། སྐར་མ་རབ་རིབ་མར་མེ་དང་། ། སྒྱུ་མ་ཟིལ་པ་ཆུ་བུར་འདྲ། ། ལུས་དང་ངག་དང་ཡིད་རྣམས་ཀྱིས། ། བྱས་པའི་དགེ་བའི་རྩ་བ་རྣམས། ། བྱང་ཆུབ་མཆོག་ཏུ་སེམས་བསྐྱེད་ཅིག། དགེ་བའི་རྩ་བ་བསྔོ་བ་ཡིས། ། བྱང་ཆུབ་ཐོབ་པའི་ལམ་དུ་འགྱུར། ། མཐར་ཐུག་འབྲས་བུ་གཟུགས་སྐུ་གཉིས། ། ཐོབ་པའི་རྒྱུ་ལམ་འབྲས་བུ་ཡིན། ། ཁམས་གསུམ་འཁོར་བའི་སེམས་ཅན་རྣམས། ། གནས་ལུགས་བཞི་དང་གློ་བུར་གྱི། ། རྐྱེན་ལས་བྱུང་བར་ངེས་པས་ན། ། དུས་གསུམ་སངས་རྒྱས་ཐམས་ཅད་ཀྱི། ། བསྟན་པ་དམ་ཆོས་ཐམས་ཅད་ཀྱང་། ། འདི་ལས་གཞན་མེད་ངེས་པ་འོ། ། འཁོར་དང་མྱ་ངན་འདས་པའི་ཆོས། ། ཐམས་ཅད་སེམས་སུ་མ་རྟོགས་ཤིང་། ། སེམས་ཉིད་དགོངས་པས་མ་སྐྱེས་པ། ། ཉམས་རྟོགས་གཅིག་ཏུ་མ་གྲུབ་པས། ། བྱས་པའི་དགེ་བའི་རྩ་བ་ཀུན། ། བྱང་ཆུབ་མཆོག་ཏུ་བསྔོ་བ་ལས། ། ཡོད་པ་བསྔོ་བའི་མིག་མེད་པ། ། ཨེ་མ་ཡིད་མུག་སྐྱུག་རེ་བྲོ། ། ཡོད་པའི་དགེ་བའི་རྩ་བ་ཡང་། ། ཞིང་དང་བསམ་པ་དངོས་པོ་གསུམ། ། གདོད་ནས་དག་ཅིང་སྐྱེ་མེད་ལ། ། བསྔོ་བ་བསྔོ་བྱེད་གང་མཐོང་བ། ། དུག་ཅན་ཁ་ཟས་ཟ་ཞེས་པ། ། འཁོར་གསུམ་ཉེས་པར་མཐོང་བ་དང་། ། ཅིས་སྟོང་མི་ཤེས་རྨོངས་པ་རྣམས། ། དགེ་མེད་སྡིག་མེད་མ་བསྔོ་ཞེས། ། འཁོར་གསུམ་ཡོངས་དག་མི་དམིགས་པ། ། དམིགས་པའི་ཡུལ་དུ་བྱེད་པ་ཡི། ། བློས་བྱས་དམིགས་པ་མེད་པ་ཞེས། ། མེད་པར་སྨྲ་བ་སྙིང་རེ་རྗེ། ། ཐབས་དང་བྲལ་བའི་ཤེས་རབ་དང་། ། ཤེས་རབ་བྲལ་བའི་ཐབས་རྣམས་ཀྱིས། ། ནམ་ཡང་བྱང་ཆུབ་མི་ཐོབ་ཅེས། ། སྟོན་པའི་གསུང་རབ་ཐམས་ཅད་དུ། ། རྒྱ་ཆེར་གསུངས་པ་མ་ཚོར་རམ། ། སངས་རྒྱས་བསྟན་པའི་སྒོར་ཞུགས་ཤིང་། ། དཀོན་མཆོག་གསུམ་ལ་སྐྱབས་སོང་བ། ། སྟོན་པ་ཐམས་ཅད་མཁྱེན་པའི་ཆོས། ། བདེན་གཉིས་ངོ་བོ་དབྱེར་མེད་དམ། ། བདེན་གཉིས་ཟུང་དུ་འཇུག་པ་འམ། ། བདེན་གཉིས་རོ་གཅིག་ཁས་ལེན་པ། ། ཚུར་སྤྱོན་ཆོས་ཀྱི་སྤྱན་ཅན་རྣམས། ། རྒྱལ་སྲས་རྡོ་རྗེ་རྒྱལ་མཚན་གྱི། ། ཡོངས་སུ་བསྔོ་བར་གང་གསུངས་པ། ། རང་དང་སེམས་ཅན་ཐམས་ཅད་ཀྱིས། ། དུས་གསུམ་བསགས་དང་ཡོད་པ་ཡི། ། དགེ་བའི་བསྔོ་བ་རིན་པོ་ཆེ། ། འདི་ཡི་རྗེས་སུ་ཞུགས་ནས་ཀྱང་། ། རྟག་ཏུ་བསྔོ་བ་འདི་ཡིས་བསྔོ། ། ནམ་མཁའི་ཁམས་དང་ཆོས་ཀྱི་དབྱིངས། ། སེམས་ཅན་ཁམས་ཀྱི་མཐའ་མེད་པ། ། མཉམ་ཉིད་རྒྱ་མཚོ་ཆེན་པོ་འདིར། ། བསྔོ་བའི་རྒྱལ་པོ་འདི་དང་ནི། ། མཐུན་པར་འཇུག་པ་གང་ཡིན་པ། ། དེ་དང་མཐུན་པའི་རླུང་གིས་ནི། ། སྐུ་གསུམ་རིན་ཆེན་གླིང་མཆོག་ཏུ། ། མྱུར་དུ་ཕྱིན་པ་ངོ་མཚར་ཆེ། ། དད་ལྡན་བརྩོན་འགྲུས་ཆེ་བ་དང་། ། ཉོན་མོངས་གཡོ་སྒྱུ་ཆུང་བ་དང་། ། ཆོས་འདིས་རང་རྒྱུད་སྦྱངས་པ་ཡི། ། དགེ་སློང་རྒྱལ་བ་སེ་སྟོན་གྱིས། ། བསྔོ་བ་འདི་ལ་བསྟོད་པ་ཡི། ། དམ་ཆོས་གཞུང་དང་མཐུན་གྱུར་པ། ། དགེ་སློང་རིན་ཆེན་དཔལ་ལ་ཞུས། ། འདི་བྱས་དགེ་བའི་རྩ་བ་འདིས། ། བདག་དང་སེམས་ཅད་ཐམས་ཅད་ཀུན། ། རྡོ་རྗེ་རྒྱལ་མཚན་བསྔོ་བ་ཡིས། ། ཀུན་བཟང་གོ་འཕང་ཐོབ་པར་ཤོག། ། ། ༣༧༧༽